**ÅRSMELDING 2020 FOR INDERØY BLOMSTERFOND**

Styret består av:

* Leder: Julla Lønvik
* Kasserer: Per Egil Undersåker
* Styremedlem: Brit Kjelvik

Berit Vang har vært med i styret i en overgangsperiode for å sikre kontinuitet og for å være med og ferdigstille et prosjekt med benker på nedsida av Sakshaug kirke.

Aktivitet:

* Kirkegårdsdugnaden

Blomsterfondets store vårlige arrangement er kirkegårdsdugnaden ved Sakshaug kirke og Sakshaug gamle kirke. I år ble kirkegårdsdugnaden gjennomført den siste uka i april. Av smittehensyn valgte vi å spre dugnaden over fire dager slik at vi ikke skulle være for mange til stede samtidig. Folk måtte ta med eget utstyr (river, søppelsekker, trillebår). Kontainer ble satt ved Sakshaug kirke (Asle Andreassen) og tilhenger ved gammelkirka (Steffen Vist). Det ble satt opp plakater for å informere om smittevernregler.

For å spre informasjon om dugnaden ble det satt opp plakater på butikkene og annonsert i Inderøyningen. Frivillig Inderøy hjalp oss med å spre informasjon via sosiale medier.

Vi kunne ikke ha kaffeservering, og skoleklasser ble ikke invitert til å hjelpe til. Folk kom når de hadde tid og anledning, og kirkegårdene så presentable ut etterpå. Takk til alle som tok i et tak!

* Pynting

Ystgård gartneri ordner med blomster til alteret til gudstjenestene. Kirketjenerne henter blomsterbukett, blomsterfondet betaler.

Blomsterfondet har tatt på seg å ordne med pynting til 17.mai og konfirmasjon. I 2019 ordnet Ystgård gartneri med ei urne med flotte blomster. I år ble det en misforståelse angående pynting til konfirmasjonen, og det måtte i all hast hentes en bukett på gartneriet.

I 2019 ble det kjøpt inn seks krukker som skal stå utenfor Sakshaug kirke: To ved inngangen til kirka, to ved gravkapellet, to på sida av kirka. Krukkene ble beplantet med tuja i 2019. Alle overlevde vinteren. Ystgård gartneri plantet i tillegg store surfinia i pottene før 17.mai, og utpå høsten (før konfirmasjonene i september) ble surfiniaene byttet ut med høstlyng. Stell og vatning tok gartneriet seg av.

* Minneplass på nedsida av kirka

I 2019 ble det kjøpt inn to benker som er plassert inntil kirkeveggen med utsikt over kirkegården og fjorden. I 2020 ble det også kjøpt inn bruddheller til å legge under benkene. Disse ligger nå lagret i påvente av at noen kan legge bruddhellene på en skikkelig måte.

Som vi ser av regnskapet har utgiftene vært atskillig større enn inntektene dette året. Det har kommet inn ca. 18000 kr i gaver. Den største utgiften dette året har vært innkjøp av to benker som nå står på sørsida av kirka (33000kr). Blomster til kirka er den andre utgiftsposten. Underskuddet dette året er på ca. 22000 kr.

Vi takker alle som har gitt minnegaver til blomsterfondet!

Inderøy, 1.september 2021

for styret i Blomsterfondet

Julla Lønvik, leder